Na temelju članaka 19. i 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19. i 144/20), članka 50. Statuta Općine Sveti Ivan Žabno („Službeni glasnik Koprivničko- križevačke županije“, broj 4/21) i točke IV.1.5. Programa mjera osiguravanja zdravstvene zaštite na području Općine Sveti Ivan Žabno („Službeni glasnik Koprivničko- križevačke županije“, broj /22) općinski načelnik Općine Sveti Ivan Žabno objavljuje

**Javni poziv**

za ostvarivanje prava na poticajnu naknadu za 2023. godinu sukladno
Programu mjera osiguravanja zdravstvene zaštite na području

Općine Sveti Ivan Žabno

***Mjera poticajna naknada***

I.

Ovaj Javni poziv objavljuje se sukladno točki IV. 1.5. Programa mjera osiguravanja zdravstvene zaštite na području Općine Sveti Ivan Žabno (KLASA: 500-01/22-01/01, URBROJ: 2137/19-02/1-22-1 od 19. prosinca 2023., u daljnjem tekstu: Program) za Mjeru poticajna naknada.

Poticajna naknada za 2023. godinu (u daljnjem tekstu: poticajna naknada) može se ostvariti u neto iznosu od 30.000,00 kuna godišnje/3.981,68 eura za svakog doktora opće/obiteljske medicine do 35 godina starosti

Pozivaju se ovlašteni podnositelji zahtjeva za ostvarivanje prava na poticajnu naknadu da podnesu zahtjev na način i u roku propisanima ovim Javnim pozivom.

***Uvjeti za ostvarivanje prava na poticajnu naknadu***

II.

Pravo na poticajnu naknadu može ostvariti isključivo doktor opće/obiteljske medicine.zaposlen na neodređeno, puno radno vrijeme u ordinacijama u Svetom Ivanu Žabnu, i to na način i pod uvjetima propisanima Programom.

***Način i rok podnošenja zahtjeva za ostvarivanje prava na poticajnu naknadu i dokumentacija koja se prilaže zahtjevu***

III.

Zahtjev za ostvarivanje prava na poticajnu naknadu podnosi se Općini Sveti Ivan Žabno u pisanom obliku, na propisanom obrascu:

Obrazac\_Zahtjev za ostvarivanje prava na poticajnu naknadu za 2023. godinu može se preuzeti u Općini Sveti Ivan Žabno, Trg Karla Lukaša 11 na mrežnoj stranici Općine Sveti Ivan Žabno [www.osiz.hr](http://www.osiz.hr).

Zahtjevu za ostvarivanje prava na poticajnu naknadu prilaže se obvezno sljedeća dokumentacija:

* preslika ugovora o radu na neodređeno, puno radno vrijeme (za radno mjesto za koje se traži isplata poticajne naknade),
* potvrda o radnopravnom statusu osiguranika koju izdaje Hrvatski zavod za mirovinsko osiguranje (ne starija od 30 dana od dana podnošenja zahtjeva),
* preslika osobne iskaznice,
* potvrda o IBAN-u žiro-računa.

Zahtjev za ostvarivanje prava na poticajnu naknadu zajedno s propisanom dokumentacijom koja se prilaže zahtjevu dostavlja se u zatvorenoj omotnici na adresu Općine: OPĆINA SVETI IVAN ŽABNO, TRG KARLA LUKAŠA 11, 48214 SVETI IVAN ŽABNO

s naznakom:

*NE OTVARAJ - prijava na Javni poziv za ostvarivanje prava na poticajnu naknadu za 2023. godinu.*

Na vanjskoj strani omotnice moraju biti naznačeni ime i prezime i adresa podnositelja zahtjeva.

Zahtjev za ostvarivanje prava na poticajnu naknadu podnosi se Općini Sveti Ivan Žabno najkasnije do 25. siječnja 2023. godine.

 Krajnji rok za prijavu na javni natječaj je **2. veljače 2023. godine do 15.00 sati**. Sve prijave poslane nakon navedenog roka neće biti uzete u razmatranje. Prijava je dostavljena u roku ako je na prijamnom žigu razvidno da je do toga dana (uključujući i 2. veljače 2023. g.) zaprimljena u pisarnici Općine Sveti Ivan Žabno ili poslana preporučenom pošiljkom (žig poštanskog ureda).

 U slučaju da je prijava dostavljena osobno u pisarnicu, na istu će se naznačiti datum i vrijeme prijave. Ako je prijava dostavljena poštom, vrijedit će datum koji je pečatom naznačen na omotnici.

***Način pregleda i ocjene zahtjeva za ostvarivanje prava na poticajnu naknadu***

IV.

Pregled i ocjenu zahtjeva za isplatu poticajne naknade provodi povjerenstvo koje imenuje Općinski načelnik (u daljnjem tekstu: Povjerenstvo).

Povjerenstvo prilikom pregleda i ocjene zahtjeva za isplatu poticajne naknade utvrđuje sljedeće:

* je li zahtjev podnesen na način i u roku propisanom Javnim pozivom,
* je li zahtjev podnio ovlašteni podnositelj zahtjeva (doktor opće /obiteljske medicine),
* je li zahtjevu priložena sva propisana dokumentacija,

- jesu li ispunjeni svi uvjeti za priznavanje prava na poticajnu naknadu propisani Programom i ovim Javnim pozivom.

V.

Odluku o isplati poticajne naknade donosi općinski načelnik na prijedlog Povjerenstva.

**Odredbe vezane uz sklapanje i provedbu ugovora o dodjeli poticajne naknade**

VI.

Doktor opće/ obiteljske medicine kojem je odlukom općinskog načelnika Općine Sveti Ivan Žabno priznato pravo na poticajnu naknadu dužan je sklopiti s Općinom Sveti Ivan Žabno ugovor o dodjeli poticajne naknade u roku 15 dana od dana primitka Odluke o isplati poticajne naknade i poziva na sklapanje ugovora, u suprotnom će se smatrati da je odustao od svojeg zahtjeva za ostvarivanje prava na poticajnu naknadu.

Doktor opće/obiteljske medicine koji sklopi s Općinom Sveti Ivan Žabno ugovor o dodjeli poticajne naknade smatra se korisnikom poticajne naknade u smislu ovog Javnog poziva.

VII.

Korisnik poticajne naknade obvezan je ostati bez prekida u radnom odnosu na neodređeno, puno radno vrijeme u specijalističkoj ordinaciji iz točke II. ovog Javnog poziva najkraće do kraja 2023. godine.

Korisnik poticajne naknade kojemu je radni odnos prestao prije isteka 2023. godine obvezuje se vratiti Općini Sveti Ivan Žabno cjelokupni isplaćeni iznos na ime poticajne naknade.

Za potrebe osiguranja povrata isplaćene poticajne naknade, zbog slučajeva neispunjenja obveza iz stavka 1. ove točke, korisnik poticajne naknade dužan je nakon sklapanja ugovora o dodjeli poticajne naknade, a prije isplate poticajne naknade, predati Općini Sveti Ivan Žabno bjanko zadužnicu ovjerenu kod javnog bilježnika na iznos koji pokriva iznos priznate poticajne naknade.

Krajnji rok za dostavu bjanko zadužnice iz stavka 3. ove točke odredit će se ugovorom.

***Rokovi i način dokazivanja ispunjenja obveza korisnika poticajne naknade***

VIII.

Korisnik poticajne naknade u svrhu dokazivanja ispunjenja obveze iz točke VII., stavka 1. ovog Javnog poziva dužan je Općini Sveti Ivan Žabno najkasnije do 1. veljače 2024. godine dostaviti službenu dokumentaciju iz koje je vidljivo ispunjenje navedene obveze.

***Isplata poticajne naknade***

IX.

Poticajna naknada isplaćuje se najkasnije do kraja 2023. godine na račun korisnika poticajne naknade, a temeljem sklopljenog ugovora o dodjeli poticajne naknade te pod uvjetom dostave bjanko zadužnice sukladno točki VII. ovog Javnog poziva.

Porez i doprinose na isplaćenu poticajnu naknadu obračunava i plaća Općina Sveti Ivan Žabno.

Općina Sveti Ivan Žabno ima pravo prije isplate poticajne naknade zatražiti od korisnika poticajne naknade dostavu ažurirane dokumentacije iz koje je vidljivo trajanje radnog odnosa za koji je ostvareno pravo na poticajnu naknadu.

Općina Sveti Ivan Žabno ima pravo obustaviti isplatu poticajne naknade u slučaju prekida/promjena u radnom odnosu korisnika poticajne naknade.

***Kome se obratiti ukoliko imate pitanja***

Sva pitanja vezana uz Natječaj mogu se postaviti telefonskim ili elektroničkim putem, slanjem upita na broj telefona 048/851-041 ili sljedeću adresu elektroničke pošte: blanka@osiz.hr .

Odgovori na pojedine upite u najkraćem mogućem roku poslat će se izravno na adrese onih koji su pitanja postavili.

***Završne odredbe***

X.

Sredstva za provedbu ovog Javnog poziva osigurana su u Proračunu Općine Sveti Ivan Žabno za 2023. godinu.

XI.

Ovaj Javni poziv objavit će se na Oglasnoj ploči i službenoj mrežnoj stranici Sveti Ivan Žabno, [www.osiz.hr](http://www.osiz.hr).

KLASA: 500-01/23-01/01

URBROJ: 2137/19-01/1-23-1

Sveti Ivan Žabno, 19. siječnja 2023.

OPĆINSKI NAČELNIK

 Nenad Bošnjak